**Bábkové divadlo Košice** je profesionálne bábkové divadlo v Košiciach.

Založenie
---------

Bábkové divadlo Košice vzniklo ako štvrté na Slovensku, rozhodnutím zo dňa 17. júna 1959. Prvou premiérou bola hra J. Pehra – L. Spáčila Guliver v Maňuškove v réžii Dr. A. Pogorielova. Tento spolu s prvým riaditeľom a dramaturgom divadla A. Futášom vsadili na overené diela českých a sovietskych autorov. A. Futáš zostavil umelecký súbor z mladých hercov, zväčša amatérov, ktorých neskôr posilnili absolventi pražskej bábkarskej fakulty Akademie muzických umění v Prahe.

60. roky
--------

Už v šesdesiatych rokoch sa o tomto divadle hovorilo ako o stabilnom telese s pevnou pozíciou na československej bábkarskej scéne. Nasledujúce úspechy v sedemdesiatych rokoch potvrdzujú aj výborné herecké výkony zakladujúcich členov súboru, ku ktorým prišli ďalší mladí tvorcovia, známi aj z televíznych večerníčkov z dielne divadla.

80. roky
--------

Budova na Tajovského 4
Osemdesiate roky sa niesli v znamení hľadania nových tém a výrazových prostriedkov. Vyvrcholením tohto obdobia je príchod absolventa pražskej AMU, režiséra a autora detskej literatúry Jána Uličianskeho. Jeho pozoruhodné básnické videnie prevedené na košické javisko prinieslo niekoľko pozoruhodných inscenácií, ktoré sa dočkali ocenenia na domácich i zahraničných festivaloch. Najúspešnejšou inscenáciou z tohto obdobia s rekordným počtom repríz je hra Janka Pipora.

90. roky
--------

Deväťdesiate roky, poznačené pádom totality, navodili zmeny v umeleckom, ale i prevádzkovom režime divadla. Členovia košického bábkového divadla mali potrebu realizovať sa aj mimo paravanu, a tak v roku 1995 pribudlo pri divadle činoherné štúdio Jorik. Budova na Roosveltovej ulici, v ktorej divadlo prežilo štyridsať rokov, sa vrátila pôvodnému majiteľovi. V júni 1999 bol jej stav nevyhovujúci, tak ju kompetentné orgány vyhlásili za života nebezpečnú. Sezónu 1999/2000 začalo divadlo v provizóriu na Tajovského 4 v časti areálu, ktorý po rekonštrukcii slúži potrebám divadla. Ide aj o ďalšie objekty na Alžbetinej a Vrátnej ulici, kde je bábková sála, amfiteáter a divadelná scéna Jorik.

Súčasnosť
---------

V súčasnosti má divadlo dva hracie priestory. Bábkovú sálu, ktorá sa nachádza v objekte na Alžbetinej ulici a *Veľkú sálu* pre bábkoherné a činoherné predstavenia pre mládež a dospelé publikum známu ako scéna *Jorik* na Tajovského ulici. Štúdio *Jorik* vzniklo v roku 1995 ako výsledok nástojčivej potreby členov košického bábkového súboru realizovať sa aj mimo paravanu.

Za uplynulých 50 rokov uviedlo divadlo 185 premiér, pri priemernej ročnej návštevnosti 30 tisíc divákov.

Po odchode Pavla Hrehorčáka v roku 2022 z postu riaditeľa bola poverená riadením divadla Zuzana Szabová do augusta 2023, kedy by ju mala nahradiť Lenka Papugová.

Referencie
----------

1. 1 2  Bábkové divadlo Košice. *Kontakt* [online]. Košice: bdke.sk, [cit. 2021-02-03]. Dostupné online.
2. ↑  Finstat. *Bábkové divadlo v Košiciach* [online]. finstat.sk, [cit. 2021-02-03]. Dostupné online.
3. ↑   *Kontakt* [online]. bdke.sk, [cit. 2023-06-27]. Dostupné online.
4. ↑  Bábkové divadlo Košice. *Umelecký súbor* [online]. Košice: bdke.sk, [cit. 2021-02-03]. Dostupné online.
5. ↑  KOLCUN, Milan. *Bábkové divadlo* [online]. Košice: kosice-city.sk, [cit. 2021-02-03]. Dostupné online.
6. 1 2 3 4 5 6  Bábkové divadlo Košice. *O divadle* [online]. Košice: bdke.sk, [cit. 2021-02-03]. Dostupné online.
7. 1 2  Košice Región Turizmus. *Bábkové divadlo Košice* [online]. Košice: kosiceregion.com, [cit. 2021-02-03]. Dostupné online.
8. ↑  TASR. Novou riaditeľkou Bábkového divadla v Košiciach bude L. Papugová. *teraz.sk* (Bratislava: TASR), 2023-06-26. Dostupné online [cit. 2023-06-27].

Externé odkazy
--------------

* Domovská stránka


|  |  |
| --- | --- |
| Portal | Košický portálDivadelný portál |

Súradnice: 48°43′07″S 21°15′16″V﻿ / ﻿48,718726°S 21,254307°V﻿ / 48.718726; 21.254307